**Helge Marcus Ingstad** (30. desember 1899–28. mars 2001) var ein norsk jurist, forfattar og arkeolog. 

Ingstad var fødd i Meråker i Nord-Trøndelag og voks opp i Bergen. Etter å ha utdanna seg til cand. jur. i 1922, arbeidde han som sakførar i Levanger, før han reiste til Canada for å verta pelsjeger. Der levde han i fire år. Boka *Pelsjegerliv* vart utgjeven i 1931. Boka selde godt og gjorde at han vart vidgjeten. 

Etter å ha kartlagt gamle husgrunnar i Canada, fann Ingstad og kona, arkeologen Anne Stine Ingstad, i 1961 restar av viking- busetnad. Busetnaden fann dei på L'Anse aux Meadows på Newfoundland. Med dette var dei dei fyrste til å prova at islandske vikingar hadde funne ein veg over Atlanterhavet til Nord-Amerika. Ingstad og kona rekna med at dei hadde funne busetnaden i Vinland. Vinland var namnet som vart nytta i norrøn tid på det som seinare fekk namnet Nord-Amerika. 
Vikingane hadde kome til Amerika 500 år før Christopher Colombus og John Cabot. 

Ingstad og kona bygde frå 1946 opp ein heim i Holmenkollen i Oslo, der han døydde 101 år gamal. Dei siste åra han levde, arbeidde han med å systematisera ei stor mengd fotografi og lydopptak. Opptaka gjorde han på slutten av 1940-talet medan han budde saman med ein eskimo-stamme i Alaska. Stamma vart kalla Nunamiut. Arbeidet gjorde at ei bok vart utgjeven, *Songs of the Nunamiut*. Ein CD med lydopptak fylgde med boka.

Ingstad var æresmedlem av Videnskabsakademiet, æresdoktor ved Universitetet i Oslo, Memorial University, St. Johns, Newfoundland og ved St. Olaf College i Minnesota. Han var i tillegg innehavar av kommandørkorset av St. Olavs orden, riddar av Vasaordenen og hadde Røde Kors sitt heidersteikn for innsatsen sin i Finnmark under den andre verdskrigen.

I 1986 vart Ingstad tildelt Norsk kulturråds ærespris.

Karriere
--------

* Pelsjeger i Canada (1926–30)
* Sysselmann i Eirik Raudes Land, dei norskokkuperte områda aust på Grønland (1932-33). Sjå òg Grønlandssaka.
* Sysselmann på Svalbard (1933-35)
* Ekspedisjon til Sierra Madre-fjella i New Mexico på jakt etter Geronimo sin tapte stamme av apachefolk (1936-37)
* Domar under det norske landssvikoppgjeret (1945-47)
* Overvintra med innlandseskimoane Nunamiut i det nordlege Alaska (1949-50)
* Forskingsreise til Grønland (1953)
* Fann viktige spor etter norrøn busetnad frå vikingtida på Newfoundland (1960-åra)
* Utgravinga i Canada vart leia av kona, Anne Stine Ingstad
* Utnemnd til statsstipendiat i 1970.

Minne
-----

Minnesmerket over Anne Stine og Helge Ingstad. 
Det er sett opp ei byste av Anne Stine og Helge Ingstad ved Vikingskipmuseet på Bygdøy.

Verkliste
---------

* *Pelsjegerliv* (1931) Engelsk omsetjing: *The Land of Feast and Famine*
* *Øst for den store bre* (1935)
* *Apache-indianerne. Jakten på den tapte stamme* (1939)
* *Klondyke Bill* (1941)
* *Siste båt* (framført på teater i 1946)
* *Landet med de kalde kyster* (1948)
* *Nunamiut - blant Alaskas innlands-eskimoer* (1951)
* *Landet under Leidarstjernen* (1959)
* *Vesterveg til Vinland* (1965)
* *The Norse Discovery of America* (1985)
* *Nunamiut Stories* (1987)
* *The Viking Discovery of America* (1991)
* Ingstad, Helge; Groven, Eivind (transcriptions); Tveit, Sigvald (red.) (1998). *Songs of the Nunamiut*. Oslo: Universitetsforlaget. ISBN 82-518-3778-2.